Szakképzési projektterv

Kreatív ágazat

Vizuális ágazati alapoktatás

18. számú melléklet

A pedagógiai projekt tervezése

**A pedagógiai projekt tervezése**

A pedagógiai projekt a diákok egymás közötti, továbbá a tanulók és oktatók együttműködésére alapozott, fejlesztést és többféle eredményt, produktumot biztosító program. Minden projekt egyedi, a szakképzési projektekben külön is érdemes oktatói együttműködést tervezni (közismereti és szakmai tantárgyak oktatói, osztályfőnök, iskolavezetés). Az oktatói testületi közös gondolkodás mellett a tanulócsoportoknak is meg kell tervezniük saját munkájukat.

**Oktatói feladatok**

* A projektben résztvevő oktatók és osztályfőnök folyamatos együttműködése, kommunikáció tervezése (módszer és eszköz).
* Javasolt a közösen meghatározott feladatokat egy szervezőeszköz segítségével minden érdekelt számára elérhetővé tenni (pl. Google naptár).
* A motiváció felkeltésének és fenntartásának tervezése, megvalósítása.
* Együttműködés, monitorozás és reflexió tervezése. A tanulócsoportok munkájának segítése, a támogatás tervezése, megvalósítása.
* A szakmai kirándulással kapcsolatos információk összegyűjtése (a hazai lehetőség 3 múzeum), a múzeumlátogatás megszervezése.
* Amennyiben akadályba ütközik a múzeumok meglátogatása (pl. koronavírus járvány miatti digitális oktatás), akkor javasoljuk a 8. számú mellékeltben található források alapján a téma közös feldolgozását.
* Az oktató(k) a projektcélok megvalósítása érdekében egy plusz felkészítést terveznek: Gutenberg találmánya, annak kultúrtörténeti és ipari jelentősége. Az előadáshoz saját prezentáció, videó is készíthető, illetve az OER[[1]](#footnote-1) tartalmak is felhasználhatók.
* A projektzáró konferencia tervezésében és kivitelezésében közreműködés.
* A projekt értékelésének tervezése és megvalósítása a teljes projekt időszakában.
* A projekt zárása és a tapasztalatok összegzése.

**Tanulók feladatai**

* Csoportok létrehozása, a téma megvitatása, ötletelés, konkrét feladatok (tevékenységek) megfogalmazása, projektháló készítése.
* Feladatok felosztása, a csoporttagok közötti munkamegosztás megvitatása, egyéni feladatok és közös tevékenységek tervezése.
* Csoportonként projektterv elkészítése határidőkkel és felelősökkel.
* A digitális kommunikáció egymás közötti tervezése.
* Forgatókönyv készítése (projektvezető tanárral közösen) a projekt bemutatóhoz.
* A nyomdatörténeti múzeumi szakmai kiránduláson részvétel, a szerzett információk és elkészített anyagok feldolgozása.
* Folyamatos együttműködés a projektmunkában, a produktumok elkészítésében és az értékelésben.
* A projektfeladatok megvalósítása, dokumentálása a munkatervben.
* Részvétel a bemutató szervezésében és kivitelezésében.
* Részvétel a projekt értékelésében.

**Csoportalakítás, a csoportok feladatainak tervezése**

A tanulócsoportok kialakítása, a gyakorlati csoportokra bontás az iskola feladata az érvényes jogszabályok szerint. Ez azonban nem jelenti azt, hogy egy adott projekt esetében is ezt a csoportbontás kell alkalmazni, többek között azért sem, mert ennél kisebb csoportok kialakítása a célszerű. (Javasoljuk a minimum 4, maximum 6 fős tanulócsoportokat a projektmunkákhoz). Az adott csoportok feladata az előre kitűzött célok, meghatározott eredmények elérése. Ennek érdekében a projektfeladatokat fel kell osztani. A tanulócsoportok munkatervekben rögzítik a szükséges tevékenységeket, minden feladathoz határidőt és felelőst jelölnek meg.

1. A nyílt oktatási források (OER) szabadon hozzáférhető szöveg, média és egyéb digitális eszközök, amelyek hasznosak az oktatás, a tanulás és az értékelés, valamint a kutatási célok szempontjából. [↑](#footnote-ref-1)