Szakképzési projektterv

Kreatív ágazat

Vizuális ágazati alapoktatás

2. számú melléklet

A projekt pedagógia alapjai

**A projekt pedagógiai alapjai**

Tartalmi követelmények

A projekt megvalósításával a tanulók többletismeretre tesznek szert a könyvnyomtatás első eszközeiről és módszeréről, továbbá a nyomdatechnológia fejlődéséről, annak fordulópontjairól, az elmúlt több mint ötszáz évben végbement változásokról. Megismernek helyeket, tárgyakat, eszközöket, melyekről maguk gyűjtenek információkat, vagy a meglátogatott helyeken szereznek tudást azokról. A Gutenberg-galaxis évszázadainak felfedezése nem fér bele egy projektbe, de a szakmatörténeti tudás gazdagítása, az információk feldolgozása és megosztása igen hasznos program.

Szakmai tantárgyak: A vizuális tervezés alapismeretei, A vizuális tervezés szoftverei, Tervezés és kivitelezés

A szakmai tantárgyak kerettantervi követelmények alapján kitűzött tartalmi céljai:

* Megismerik a XV. századi találmány nyomdatechnikai eszközeit, szerszámait, továbbá a különböző évszázadokban alkalmazott nyomdai technológiákat.
* Ismereteket szereznek a jelenleg használt korszerű nyomdatechnikáról.
* A szakmai alapképzés során a tanulók a művészettörténeti és nyomdai ismeretek mellett megismerik a digitális média területeinek műfaji és technikai sajátosságait, adottságait.
* Anyanyelvükön elsajátítják az ágazati szakmai terminológiát, és a megszerzett szókincs birtokában kommunikálnak (írásban és szóban).
* Megismerik a vektor- és pixelgrafikus, továbbá a kiadványszerkesztő programokat és használják azokat feladataik megoldásához.
* Tudnak digitális fényképet, szabadkézi rajzot, digitális képet, animációt és videót készíteni, saját digitális kiadványhoz.
* Ismerik a digitális kiadvány tervezésének és elkészítésének szabályait, amelyhez rendelkeznek színtani és tipográfiai alapismeretekkel.
* Ismerik a digitális tananyagokból, e-könyvekből való ismeretszerzés módját, eszközeit.
* Ismerik az önálló ismeretszerzés, problémamegoldás alapvető módszereit, eszközeit, a kooperatív munka elvárásait.

Közismereti tantárgyak tartalmi céljai és követelményei:

Szakképző iskola: Kommunikáció - Magyar nyelv és irodalom, Digitális kultúra

Technikum: Magyar nyelv és irodalom, Történelem, Digitális kultúra, Vizuális kultúra

A projekt témája szorosan kapcsolódik a kreatív vizuális ágazati alapozás szakmai tartalmához, az alapozó vizsga feladataihoz, a nyomdatörténet megismeréséhez, felfedezéséhez járul hozzá, melyet valójában a közoktatás részletesen nem tárgyal, ezért a további ismeretek megszerzését a projektben terveztük meg.

A program kiemelten épít a „Digitális kultúra” tantárgyra, mely segíti az alábbi projektcélok megvalósítását:

* Tisztában vannak a könyvnyomtatás feltalálásának kultúrtörténeti és technológiai jelentőségével és hatásával a Gutenberg-galaxis további évszázadaira.
* Megismernek saját médiaelemek készítéséhez új digitális eszközöket.
* Tudnak meghatározott szempontok szerint kiselőadásokat készíteni digitális eszközzel és ismerik a szóbeli kommunikáció szabályait.
* Ismerik a Creative Commons szerzői jogi licenceket és eszközöket.
* Ismerik a digitális források keresésének módjait, etikus és jogszerű felhasználásának szabályait.
* Ismerik a tanórán kívüli ismeretszerzés, tudásmegosztás lehetőségeit.
* Ismerik a szabadulószoba típusú játékhoz szükséges digitális eszközöket.