Szakképzési projektterv

Kreatív ágazat

Vizuális ágazati alapoktatás

8. számú melléklet

Ötletek, javaslatok a szakmai kiránduláshoz, szakmai sétákhoz

Ötletek, javaslatok a szakmai kiránduláshoz, szakmai sétákhoz

A szakmai kirándulás egy kiemelten fontos része a projektnek, mert ez az ismeretszerzés és a csoportok saját anyagai (olyan elemek, melyek kommunikációs célra használnak fel, és a produktumba is bekerülnek) elkészítésének lehetősége és színtere is egyben.

Ezért azt javasoljuk, hogy a 3 múzeum egyikét szakmai vezetéssel járják végig a tanulók. Fontos ez azért, hogy megismerjék a régmúltat, tekintsék át a nyomdatechnológia fejlődését, tanuljanak a nyomdaipari termékek elkészítésének eszközeiről, módjairól, hogy így jussanak vissza a jelenbe, a 21. századi digitális világba. Javasoljuk, hogy minden iskola a lehetőségek mérlegelésével válasszon az ország különböző területén lévő múzeumok közül.

Javasoljuk továbbá, hogy a tanulók válasszanak a szakmai séták közül, vagy maguk fedezzenek fel lakóhelyükön, a közeli környezetükben olyan helyeket, melyek szakmájukhoz, vagy annak történetéhez kapcsolódik.

**Azt is mérlegeltük, hogy a szakmai kirándulás akadályoztatása esetén** (mint pl. a jelen időszakban, amikor az utazási lehetőségek korlátozottak) mit is lehet tenni azért, hogy a tanulókhoz eljussanak azok az információk (személyes élmények nélkül), melyek segítenek a tudás megszerzésében, a feladatok elvégzésében, a végső produktumok elkészítésében.

Javasoljuk az ajánlott videókat, weblapokat és további forrásokat, melyek sok új ismerettel gazdagítanak és segítenek a téma feldolgozásában.

**A három nyomdaipari múzeum:**

1. **Kner Nyomdaipari Múzeum (Gyomaendrőd)**

Ez a nyomdatörténeti és családtörténeti anyag 1970 óta tekinthető meg a Magyarországon. Az egyedülálló kiállítás bemutatja a Kner család tagjainak munkásságát és a Kner Nyomda történetét az 1882-es alapítástól napjainkig. "Könyvek és nyomtatványok a Gyomai Kner Nyomdából" a kiállítás címe, s ennek megfelelően láthatók a Gyomán készült könyvek, művészi meghívók, közigazgatási nyomtatványok, naptárak, levelező lapok, plakátok, részvények és merkantil nyomtatványok. A gyűjtemény Kner Imre egykori lakóházában található.

Itt található részletes tájékoztatás:

<https://www.gyomaendrod.com/latnivalok/kner-nyomdaipari-muzeum>

Egy videó, melyet érdemes megnézni: Kézjegy - Balog Miklós

<https://www.youtube.com/watch?v=KYG07hFQEQw>

1. **Kiscelli Nyomda – Fejezetek a főváros nyomdászattörténetéből**

A Kiscelli Múzeum állandó kiállítása a fővárosi nyomdászat 19-20. századi történetét mutatja be. A kiállításon megtalálható az Egyetemi Nyomda betűkészlete, vagy a Landerer és Heckenast Nyomdából származó Columbia-nyomdagép, ami a 12 pont és Nemzeti dal nyomtatásáról ismert. A nyomdaipar ebben az időszakban komoly átalakuláson ment át az első műhelyek megjelenésétől a nagy nyomdaipari vállalatok létrejöttéig. A magyarországi tipográfia múltjából technikatörténeti emlékeket nézhetünk meg a Gutenberg-préstől egészen a Linotype-szedőgépig.

A nyomdászat azonban nemcsak technikatörténeti szempontból különleges, a nyomtatás folyamatai speciális szaktudást igényeltek, ezért a nyomdász szakma, az ott dolgozó emberek társadalomtörténeti szempontból is rendkívül izgalmas csoportot alkottak a 19. század első felében.

Itt található részletes tájékoztatás:

<http://kiscellimuzeum.hu/kiscelli_nyomda>

1. **Gutenberg Nyomdaipari Múzeum (Szinpetri)**

Ez a magánmúzeum őrzi a világ legnagyobb könyvét, amelyet Magyarországon készítettek és amely 2018-ban elnyerte a Guinness rekordot. A múzeum rendelkezik továbbá egy Gutenberg nyomdatörténeti kiállítással. Az ott bemutatott rekonstruált eszközök alkalmasak arra, hogy Bibliamásolatokat hozzanak létre. A kiállításon megtekinthető egy Gutenberg teljes ólom betűkészlet másolata is és a Biblia 1-1 lapja már próbanyomtatásra is került.

Itt található részletes tájékoztatás:

<https://legnagyobbkonyv.hu/gutenberg-muzeum/>

Egy jó videó a múzeumról: Turisztika - Gutenberg Múzeum, Szinpetri

<https://www.youtube.com/watch?v=NqBFGym0nBc>

1. **A további kirándulási ötletek, javaslatok történelmi sétákra:**

Nyomdász szakmatörténeti kiállítás és interaktív bemutató Hollókőn

Hollókő Ófalujában a kézműves mesterségek között a korabeli nyomdászműhelyben találkozhatnak a magyar nyomdászat több évszázados hagyományaival. A hét minden napján látogatható műhely az 1900-as évek nyomdaműhelyébe vezeti be a látogatókat, egyfajta időutazásként. A sok eredeti szerszám, használati eszköz, nyomógépek és könyvkötészeti szerszámok mellett több Gutenberg János által feltalált eszközt lehet kézbe fogva egy 19. századi nyomdász életet, munkáját megismerni, kipróbálni.

Itt található részletes tájékoztatás:

https://www.holloko.hu/hu/info/latnivalok-szolgaltatasok/muzeumok/kezmuves-nyomdamuhely.html

**Látogatás Vizsolyban**

Az első magyar nyelvű Biblia az 1590. évben készült el. A Károlyi-Biblia, avagy Vizsolyi Biblia a legrégibb fennmaradt teljes, magyar nyelvre lefordított Biblia. A fordítást Károlyi Gáspár és lelkésztársai végezték, a könyv kinyomtatásában pedig Mantskovits Bálint nyomdász segédkezett.

Javasolt film: Vizsoly 2. rész: Fedezzük fel a Vizsolyi Biblia értékeit! – Megőrzött értékek <https://www.youtube.com/watch?v=bLRWP42tAFM>

**Az Országos Széchenyi Könyvtárban** található a Magyarországon elsőként kinyomtatott könyv, a Budai Krónika.

A **Gutenberg-otthon** [Budapest](https://hu.wikipedia.org/wiki/Budapest)en, [Józsefvárosban](https://hu.wikipedia.org/wiki/J%C3%B3zsefv%C3%A1ros), a [Gutenberg téren](https://hu.wikipedia.org/w/index.php?title=Gutenberg_t%C3%A9r&action=edit&redlink=1) található, műemlék-védelem alatt álló [szecessziós](https://hu.wikipedia.org/wiki/Szecesszi%C3%B3) épület.

A hatezernyi taggal rendelkező Magyarországi Könyvnyomdászok és Betűöntők Segélyező Egylete [1905](https://hu.wikipedia.org/wiki/1905) áprilisában döntött egy egyesületi bérház építéséről. A ház története nagyon érdekes és érdemes meglátogatni és megcsodálni, lefényképezni, vagy videófilmet készíteni a házról és a történetével együtt megosztani a tanulótársakkal.

A budai várban, a Hess András téren található az **első magyar nyomdász emléktáblája**. ([Budapest](https://www.kozterkep.hu/helyek/megtekintes/110/budapest), [I. kerület](https://www.kozterkep.hu/budapesti-keruletek/megtekintes/1/i-kerulet), Hess András tér 4.)